Sopron On-line - Hírek: Több mint kétszáz fellépő az EFOTT-on
2019. Július 19. Péntek, 05:56:48
Több mint kétszáz fellépővel - köztük Rita Orával - rendezik meg az Egyetemisták és Főiskolások Országos Turisztikai Találkozóját (EFOTT) július 9. és 15. közt Velencén - közölte a fesztivál igazgatója a rendezvény szerdai, budapesti sajtótájékoztatóján. Maszlavér Gábor elmondta, hogy az EFOTT nemcsak egy fesztivált, hanem hatnapos komplett nyaralást kínál a Velencei-tó partján. Idén több mint tíz színpadon kétszáznál is több fellépő szórakoztatja a közönséget.
Maszlavér Gábor elmondta: a sportprogramok is bővülnek, több mint harmincöt féle sportágat lehet majd kipróbálni az EFOTT-on. Hankó Balázs, a 250 éves Semmelweis Egyetem stratégiai és fejlesztési rektorhelyettese az idei EFOTT házigazdájaként úgy fogalmazott: az egészséget kívánják fókuszba helyezni a fesztiválon. Elmondta, mivel a Semmelweis Egyetem célja, hogy tíz év múlva meghatározó, TOP 100-as egyetem legyen és Európa legjobb öt gyógyító egyeteme közé kerüljön, lényegesnek tartja, hogy társadalmi felelősségvállalásuk is kiterjedjen. Ezért szűrővizsgálatokkal, - többek közt méhnyakrák-szűréssel - véradással és egészséges táplálkozási tippekkel is várják a fesztiválozókat.